Illum, il-Kunsill estenda l-mandat tal-Missjoni ta' Konsulenza tal-Unjoni Ewropea (EUAM) fl-Ukrajna sal-31 ta' Mejju 2021. Approva wkoll baġit ta' € 54 miljun għas-sentejn li ġejjin, żieda ta' aktar minn 25%, li jirrifletti l-intensifikazzjoni tal-attivitajiet tal-missjoni, inkluż permezz tal-istabbiliment tat-tieni unità mobbli, li ser tintuża fil-Lvant u x-Xlokk tal-Ukrajna. L-objettiv ġenerali ta' EUAM Ukraine huwa li tappoġġa lill-Ukrajna fl-iżvilupp ta' servizzi tas-sigurtà sostenibbli, responsabbli u effiċjenti li jsaħħu l-istat tad-dritt. Fl-aħħar mill-aħħar, dan il-proċess huwa mfassal biex terġa' tinkiseb il-fiduċja tal-poplu Ukren fis-servizzi tas-sigurtà ċivili tiegħu. Il-missjoni tappoġġa r-riforma tas-settur tas-sigurtà ċivili, b'kooperazzjoni mill-qrib mal-pulizija, aġenziji oħra tal-infurzar tal-liġi u s-settur ġudizzjarju, b'mod partikolari l-uffiċċju tal-prosekutur. Il-missjoni tipprovdi pariri strateġiċi lill-awtoritajiet Ukreni u tappoġġahom permezz ta' attivitajiet operatorji, inkluż taħriġ. Il-missjoni għandha ħames prijoritajiet: 1) il-ġestjoni tar-riżorsi umani, 2) l-investigazzjoni kriminali, 3) l-ordni pubbliku, 4) is-sorveljanza tal-komunità, u 5) id-delineazzjoni tal-kompetenzi. Tiffoka wkoll fuq tliet kwistjonijiet trasversali: id-drittijiet tal-bniedem u d-dimensjoni tas-sessi, il-ġlieda kontra l-korruzzjoni, u l-governanza tajba. Pereżempju, EUAM Ukraine għandha assistenza fl-implimentazzjoni ta' kunċett ġdid ta' ordni pubbliku, u bħalissa qed tagħti pariri dwar ir-riforma tas-servizz tas-sigurtà u s-sorveljanza parlamentari, li huma derivati minn liġi dwar is-sigurtà nazzjonali adottata f'Ġunju 2018. EUAM Ukraine hija missjoni ċivili mhux armata u mhux eżekuttiva bil-kwartieri ġenerali tagħha fi Kiev u b'uffiċċji lokali fi Lviv u Kharkiv u f'Odessa. Twettaq ukoll proġetti madwar il-pajjiż kollu. Ġiet stabbilita fit-22 ta' Lulju 2014. Bdiet topera fl-1 ta' Diċembru 2014 u bħalissa għandha tim ta' aktar minn 300 membru tal-persunal. Relazzjonijiet bejn l-UE u l-Ukrajna, skeda informattiva Ara l-paġna tal-laqgħa